***En herre med bart*** er en norsk film fra 1942. Regien var ved Alfred Maurstad. Hovedrollene ble spilt av Per Aabel og Wenche Foss.

Handling
--------

*Cecilie Grong* (Wenche Foss) vil gjerne skilles fra sin mann advokat *Ola Grong* (Per Aabel). En spåkone forteller fru *Grong* at hun ville møte en mørk herre med bart. En dag får *Grong* besøk på kontoret av en ung kvinne (Eva Lunde) som sier at hun blir forfulgt av politiet. Hun spør om ikke *Grong* kan skaffe nye klær til henne, og det gjør han. Idet hun kler seg om bak et stativ, kommer plutselig fruen inn for å hente vesken sin. Hun oppdager kvinnen i bare underkjolen og påstår at ektemannen har et forhold til den unge kvinnen. Dermed kan hun kreve skilsmisse. Sint jager han ut den unge kvinnen.

Advokat *Grong* reiser med tog og velger tilfeldig et rekonvalesenthjem som endepunkt for reisen. På toget møter han grammofonsanger *Bomann* (Lauritz Falk), som skal bo på bo hjemmet. Der treffer han en ung giktrammet kvinnelig nervelegestudent med stavangerdialekt (Liv Bredal). Uventet tar også fru *Grong* inn på hjemmet sammen med sin enkle kusine, fru *Nielsen* (Lydia Opøien), fra Lørenskog og hennes datter *Claire*, som kan være kvinnen som oppsøkte advokat *Grong*, noe hun benekter.

Fru *Grong* faller for grammofonsanger *Bomann*, en mørk herre med bart, som hun tror er mannen fra spådommen. Søt musikk oppstår også mellom *Grong* og legestudenten og ikke minst også mellom *Bomann* og *Claire*. For det er henne han vil ha. Fru *Grong* oppdager det og ber forsmådd kusinen og datteren om å reise allerede neste morgen. *Claire* betror seg da til advokat *Grong* og innrømmer at det var hun som var hos ham den dagen. Enn videre: Møtet var ikke tilfeldig. Det var satt i scene av fru *Grong* som en felle, slik at hun kunne kreve skilsmisse. Advokaten inviterer da *Claire* og moren til å bli boende på hjemmet som sine gjester.

Til slutt kommer flyttefolkene for å bære ut møblene ut fra *Grong*s hjem. Fru *Grong* kommer på besøk og blir henrykt når hun ser at ektemannen har anlagt bart. Ekteparet minnes da de først traff hverandre og danser til et grammofonopptak av «Den lille bueskytter». Kjærligheten vekkes til live på nytt. Filmen avsluttes med at *Grong* ber flyttefolkene om å gå inn med møblene igjen.

Sanger
------

### «En herre med bart»

* Fremført i filmen av Wenche Foss
* Wenche Foss med stort danseorkester Dir.: Kristian Hauger. Innspilt i Oslo 15. oktober 1942. Utgitt på 78-platen Telefunken T-8335

### «Den lille bueskytter»

* Fremført i filmen av Wenche Foss
* Wenche Foss med stort danseorkester Dir.: Kristian Hauger. Innspilt i Oslo 15. oktober 1942. Utgitt på 78-platen Telefunken T-8335

### «Sykkelvise»

* Fremført i filmen av Eva Lunde og Lauritz Falk.
* Wenche Foss med Kramer Johansens Filmorkester. Innspilt i Oslo i november 1942. Utgitt på 78-platen Columbia GN 837
* Leif Juster med Edderkoppens orkester Dir.: Alf Søgård. Innspilt i Oslo i november 1942. Utgitt på 78-platen His Master's Voice A.L. 2795

### «Skjebnetimen»

* Fremført i filmen av Lauritz Falk

### «Far og Trine» (Trine er familiens hund)

* Fremført i filmen av Per Aabel

Referanser
----------

1. ↑  NRK 1. *En herre med bart*. 13. mai 2010

Eksterne lenker
---------------

* (en) *En herre med bart* på Internet Movie Database Rediger på Wikidata

* (no) *En herre med bart* i Nasjonalbibliotekets filmografi Rediger på Wikidata

* (no) *En herre med bart* hos Filmfront Rediger på Wikidata

* (sv) *En herre med bart* i Svensk Filmdatabas Rediger på Wikidata